A BIZOTTSÁG (EU) 2020/1565 RENDELETE

(2020. október 27.)

a 396/2005/EK európai parlamenti és tanácsi rendelet II., III. és IV. mellékletének a bizonyos termékekben, illetve azok felületén található 1,4-diaminobután, 1-metilciklopropén, ammónium-acetát, bifenazát, klórantraniliprol, klórmekvát, ciprodinil, mészkő, mandipropamid, bors, piridaben, riasztószerek: vérliszt, tengerimoszat-kivonatok és trimetilamin-hidroklorid megengedett szermaradék-határértékei tekintetében történő módosításáról

(EGT-vonatkozású szöveg)

AZ EURÓPAI BIZOTTSÁG,

tekintettel az Európai Unió működéséről szóló szerződésre,

tekintettel a növényi és állati eredetű élelmiszerekben és takarmányokban, illetve azok felületén található megengedett növényvédőszer-maradékok határértékéről, valamint a 91/414/EGK tanácsi irányelv módosításáról szóló, 2005. február 23-i 396/2005/EK európai parlamenti és tanácsi rendeletre (1) és különösen annak 5. cikke (1) bekezdésére és 14. cikke (1) bekezdésének a) pontjára,

mivel:

(1) Az 1-metilciklopropén, a bifenazát, a ciprodinil, a mandipropamid és a piridaben, tekintetében alkalmazandó szermaradék-határértékeket (a továbbiakban: MRL-ek) a 396/2005/EK tanácsi rendelet II. melléklete állapította meg. A klórantraniliprol és a klórmekvát tekintetében alkalmazandó MRL-eket az említett rendelet III. mellékletének A. része állapította meg. Az 1,4‐diaminobután, az ammónium-acetát, a mészkő, a bors, riasztószerek: vérliszt, a tengerimoszat-kivonatok és a trimetilamin-hidroklorid az említett rendelet IV. mellékletében szerepelnek.

(2) Egy, az 1-metilciklopropén hatóanyagot tartalmazó növényvédő szer alma és banán esetében való használatának engedélyezésére irányuló eljárás keretében – 396/2005/EK rendelet 6. cikke (1) bekezdésének megfelelően – kérelmet nyújtottak be a Bizottsághoz az érvényben lévő MRL-ek módosítása céljából.

(3) A bifenazát esetében a fekete bodzára vonatkozóan nyújtottak be ilyen kérelmet. A klórmekvát esetében az árpára vonatkozóan nyújtottak be ilyen kérelmet. A ciprodinil esetében a rebarbarára vonatkozóan nyújtottak be ilyen kérelmet. A mandipropamid esetében a karalábéra, valamint a fűszernövényekre és ehető virágokra vonatkozóan nyújtottak be ilyen kérelmet. A piridaben esetében az étkezési paprikára vonatkozóan nyújtottak be ilyen kérelmet.

(4) A 396/2005/EK rendelet 6. cikke (2) és (4) bekezdésének megfelelően kérelmet nyújtottak be a Malajziában az olajpálma magja és gyümölcse esetében alkalmazott klórantraniliprolra, valamint az Egyesült Államokban a héjas gyümölcsűek esetében alkalmazott piridabenre vonatkozóan. A kérelmezők állítása szerint a szóban forgó anyagoknak az ezen országokban az említett terményekre vonatkozóan engedélyezett felhasználásai a 396/2005/EK rendeletben megállapított MRL-eknél magasabb szermaradék-határértékekhez vezetnek, ezért magasabb MRL-eket kell megállapítani annak érdekében, hogy az említett termények behozatalát ne gátolják kereskedelmi akadályok.

(5) A 396/2005/EK rendelet 8. cikkének megfelelően az érintett tagállamok értékelték a fent említett kérelmeket, és az értékelő jelentéseket továbbították a Bizottsághoz.

(6) Az Európai Élelmiszerbiztonsági Hatóság (a továbbiakban: Hatóság) megvizsgálta a kérelmeket és az értékelő jelentéseket, különös tekintettel a fogyasztókat és adott esetben az állatokat érintő kockázatokra, és a javasolt MRL-ekről indokolással ellátott véleményeket adott ki (2). Ezeket a véleményeket továbbította a kérelmezők, a Bizottság és a tagállamok felé, és hozzáférhetővé tette őket a nyilvánosság számára.

(7) Az 1-metilciklopropén tekintetében a kérelmező további, a 396/2005/EK rendelet 12. cikke szerint végzett felülvizsgálat során még rendelkezésre nem álló információkat nyújtott be. Ezek az információk a szermaradék-vizsgálatokra és az anyagcsere-vizsgálatokra vonatkoznak.

(8) Ami a klórmekvátot illeti, a Hatóság egyes állati eredetű termékek tekintetében az anyag árpán való alkalmazását követően az MRL-ek növelését javasolta.

(9) A többi kérelmet illetően a Hatóság arra a következtetésre jutott, hogy az adatokra vonatkozó valamennyi követelmény teljesült, és a kérelmezők által kért MRL-módosítások – 27 specifikus európai fogyasztói csoport fogyasztói expozíciójának vizsgálata alapján – a fogyasztók biztonsága szempontjából elfogadhatók. A Hatóság figyelembe vette az anyagok toxikológiai tulajdonságaira vonatkozó legfrissebb információkat. Sem az említett hatóanyagokat esetlegesen tartalmazó valamennyi élelmiszer fogyasztásából következő, egész életen át tartó expozíció, sem az adott termékek fokozott fogyasztásából következő, rövid távú expozíció esetében nem merült fel a megengedhető napi bevitel vagy az akut referenciadózis túllépésének kockázata.

(10) Az 1,4-diaminobután, az ammónium-acetát, a mészkő, a bors, a riasztószerek: vérliszt, a tengerimoszat-kivonatok és a trimetilamin-hidroklorid (3) a 91/414/EGK tanácsi irányelv (4), illetve az 1107/2009/EK európai parlamenti és tanácsi rendelet (5) szerinti értékelésük véglegesítéséig ideiglenesen kerültek felvételre a 396/2005/EK rendelet IV. mellékletébe. A Hatóság értékelte ezeket az anyagokat, és arra a következtetésre jutott, hogy helyénvaló, hogy a mészkő, a bors, a riasztószerek: vérliszt, a tengerimoszat-kivonatok és a trimetilamin-hidroklorid állandó jelleggel a 396/2005/EK rendelet IV. mellékletében maradjanak (6). (7) Az 1,4-diaminobután és az ammónium-acetát tekintetében a Hatóság arra a következtetésre jutott, hogy a kockázatkezelők részéről további vizsgálatra van szükség. Kockázatkezelési szempontból helyénvaló ezeket az anyagokat állandó jelleggel a 396/2005/EK rendelet IV. mellékletében tartani, tekintettel a környezetben való természetes előfordulásukra.

(11) A Hatóság indokolással ellátott véleményei, nyilatkozata és következtetése alapján, valamint a tárgy szempontjából lényeges tényezőket figyelembe véve az adott MRL-ek vonatkozó módosításai megfelelnek a 396/2005/EK rendelet 14. cikkének (2) bekezdésében szereplő követelményeknek.

(12) A 396/2005/EK rendeletet ezért ennek megfelelően módosítani kell.

(13) Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

ELFOGADTA EZT A RENDELETET:

1. cikk A 396/2005/EK rendelet II., III. és IV. melléklete e rendelet mellékletének megfelelően módosul.

2. cikk Ez a rendelet az Európai Unió Hivatalos Lapjában való kihirdetését követő huszadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban. Kelt Brüsszelben, 2020. október 27-én. a Bizottság részéről az elnök Ursula VON DER LEYEN

(1) HL L 70., 2005.3.16., 1. o.

(2) Az EFSA tudományos jelentéseinek internetes elérhetősége: http://www.efsa.europa.eu:

Reasoned opinion on the evaluation of confirmatory data following the Article 12 MRL review for 1‐methylcyclopropene. (Indokolással ellátott vélemény a megerősítő adatoknak az 1-metilciklopropénre vonatkozó szermaradék-határérték 12. cikk szerinti felülvizsgálata nyomán végzett értékeléséről.). EFSA Journal 2020;18(1):5963.

Reasoned opinion on the modification of the existing maximum residue level for bifenazate in elderberries. (Indokolással ellátott vélemény a bifenazátra a fekete bodza vonatkozásában megállapított jelenlegi MRL módosításáról.). EFSA Journal 2019;17(11):5878.

Reasoned opinion on the setting of import tolerances for chlorantraniliprole in oil palms fruits and oil palms kernels. (Indokolással ellátott vélemény az olajpálma gyümölcsében és magjában előforduló klórantraniliprolra vonatkozó import tűréshatárok meghatározásáról.). EFSA Journal 2019;17(11):5877.

Reasoned opinion on the modification of the existing maximum residue levels for chlormequat in barley and animal commodities. (Indokolással ellátott vélemény a klórmekvátra az árpa és az állati eredetű termékek vonatkozásában megállapított jelenlegi MRL-ek módosításáról.). EFSA Journal 2020;18(1):5982.

Reasoned opinion on the modification of the existing maximum residue level for cyprodinil in rhubarbs. (Indokolással ellátott vélemény a ciprodinilre a rebarbara vonatkozásában megállapított jelenlegi MRL módosításáról.). EFSA Journal 2019;17(9):5813.

Reasoned opinion on the modification of the existing maximum residue levels for mandipropamid in kohlrabies and herbs and edible flowers. (Indokolással ellátott vélemény a mandipropamidra a karalábé, valamint a fűszernövények és ehető virágok vonatkozásában megállapított jelenlegi szermaradék-határértékek módosításáról.). EFSA Journal 2020;18(1):5958.

Reasoned opinion on the modification of the existing maximum residue level for pyridaben in sweet pepper/bell pepper and setting of an import tolerance in tree nuts. (Indokolással ellátott vélemény a piridabenre az étkezési paprika vonatkozásában megállapított jelenlegi MRL módosításáról és a héjas gyümölcsűekre vonatkozó import tűréshatár meghatározásáról). EFSA Journal 2020;18(2):6035.

(3) A Bizottság 839/2008/EK rendelete (2008. július 31.) a bizonyos termékekben, illetve azok felületén található növényvédőszer-maradékok megengedett határértékéről szóló 396/2005/EK európai parlamenti és tanácsi rendelet II., III. és IV. mellékletének módosításáról (HL L 234., 2008.8.30., 1. o.).

(4) A Tanács 91/414/EGK irányelve (1991. július 15.) a növényvédő szerek forgalomba hozataláról (HL L 230., 1991.8.19., 1. o.).

(5) Az Európai Parlament és a Tanács 1107/2009/EK rendelete (2009. október 21.) a növényvédő szerek forgalomba hozataláról valamint a 79/117/EGK és a 91/414/EGK tanácsi irányelvek hatályon kívül helyezéséről (HL L 309., 2009.11.24., 1. o.).

(6) Nyilatkozat az olyan peszticid-hatóanyagokról, amelyek jelenlegi MRL-jeire vonatkozóan nem szükséges elvégezni a 396/2005/EK rendelet 12. cikke szerinti felülvizsgálatot. EFSA Journal 2019;17(12):5954.

(7) Conclusion on the peer review of the pesticide risk assessment of the active substance blood meal. (A vérliszt hatóanyagú növényvédő szereknél felmerülő kockázatok értékelésének szakmai vizsgálatából levont következtetés). EFSA Journal 2020;18(2):6006.